Mens de fleste svalehaleskinner er montert på toppen av glidekassen så finnes det også våpen med svalehaleskinne montert på siden av glidekassen. Eksempelvis har enkelte våpen fra tidligere sovjetiske og andre østblokkland sidemonterte kikkertmontasjer. Eksempler på våpen med sidemontasje er SVD, PSL, PKM samt enkelte våpen i AK-serien fra 1954 og utover, mens PSO-1 er et eksempel på sidemontert sikte. Siden 1992 har sidemontasjer blitt standard på nye russiskproduserte AK-rifler. SVD- og AKM-rifler bruker litt forskjellige svalehaleskinner. Den vanligste typen er omtrent 14 mm bred.